Château de Maisons-Laffitte

Château de Maisons-Laffitte eli Château de Maisons on Pariisin luoteisella esikaupunkialueella Maisons-Laffitten kunnassa lähellä Seinejoen rantaa sijaitseva pieni linna, joka on merkittävä ranskalaisen barokkiarkkitehtuurin edustaja. Sen on suunnitellut aikansa tunnetuimpiin arkkitehteihin kuulunut François Mansart.

Historia
Château de Maisonsin rakennutti vuosina 1641–1650 varakas pankkiiri ja Ranskan valtiovarainhoitaja René de Longueil (1596–1677).François Mansart  Encyclopædia Britannica. Viitattu 8.2.2021.Sophie Cueille & Claude Mignot: Le château de Maisons, le chef-d'œuvre de François Mansart  Encyclopædia Universalis. Viitattu 8.2.2021. Ranskan kuningas Ludvig XIV ja tämän äiti Anna Itävaltalainen osallistuivat avajaisiin huhtikuussa 1651.Château de Maisons  Centre des Monuments Nationaux. Viitattu 8.2.2021. Mansart suunnitteli myös linnaa ympäröivät terassipuutarhat, joiden rakennustyöt jatkuivat vuoteen 1668.

Linnan omisti myöhemmin kuningas Ludvig XVI:n veli Artois’n kreivi, josta tuli aikanaan kuningas Kaarle X. Vuonna 1804 sen osti Ranskan marsalkka Jean Lannes. Myöhemmin 1800-luvulla omistajana oli pankkiiri Jacques Laffitte, joka lohkoi ympäröivät tilukset tonttimaaksi. 1800-luvun lopulla linnan omisti venäjänsaksalainen taidemaalari William Grommé, joka käytti sitä ateljeenaan.William Grommé (1836-1900)  Lahden historiallinen museo. Viitattu 8.2.2021. Vuonna 1900 lapsettomana kuollut Grommé testamenttasi koko omaisuutensa Suomessa sijaitsevalle Viipurin kaupungille, josta tuli siten linnan omistaja. Viipurin kaupunginjohto myi vuonna 1905 linnan Ranskan valtiolle, koska sen ylläpitokustannukset olivat hyvin suuret.Olli Valkonen: ”Viipurin museoiden taidetta”, s. 12–13 teoksessa Taidetta vanhasta Viipurista. Viipuri-säätiö 2004. Valtio osti linnan pelastaakseen sen purkamiselta.

Château de Maisons-Laffitte on nykyään museo ja avoinna yleisölle. Siellä on kuvattu monia elokuvia, kuten Valheet ja viettelijät ja Kuningatar Margot.

Arkkitehtuuri
Château de Maisons on Mansartin täydellisimpänä nykypäiviin säilynyt suunnittelutyö, sillä muista hänen suunnittelemistaan rakennuksista poiketen myös sisätilat ovat alkuperäisessä asussaan. Se edusti myös merkittävää käännekohtaa renessanssiarkkitehtuurin ja klassismin välissä.Château de Maisons  Visit Paris region. Viitattu 8.2.2021. Muiden Mansartin suunnittelemien linnojen tavoin Château de Maisons on symmetrinen ja mansardikattoinen, mutta syvyysvaikutelmaa on korostettu siinä enemmän. Julkisivusta ulkonee portaittain suorakulmainen poikkipääty eli frontespiisi ja myös siipiosien julkisivut ulkonevat ensimmäisen kerroksen kohdalla. Sisätiloista vaikuttavimpia ovat pääportaikko, kuninkaan asunto, Artois’n kreivin ruokasali ja peilikabinetti Cabinet des Miroirs.Château de Maisons  Parisinfo. Viitattu 8.2.2021. Myös linnan huonekalut ja taidekokoelma ovat arvokkaat. Linnan ympärillä on nykyisin yhdeksän hehtaarin laajuinen puisto.

Château de Maisons oli muun muassa Versailles’n palatsin ja Vaux-le-Vicomten linnan arkkitehtoninen innoittaja. Ludvig XIV kutsui Maisonsin linnan koristelusta vastanneet kuvanveistäjät osallistumaan Versailles’n palatsin suunnitteluun. Sitä onkin kutsuttu Versailles’n edeltäjäksi.

Lähteet

Aiheesta muualla

 Suomelle lahjoitettiin ranskalainen kuningaslinna mutta..., Seura, 20.10.1937, nro 42, s. 6, Kansalliskirjaston digitaaliset aineistot

Luokka:Ranskan linnat
Luokka:Barokin arkkitehtuuri
Luokka:Yvelines